**Toussunlinnan kalliomaalaus** sijaitsee Pohjois-Savossa Rautalammilla Hankaveden etelään ulottuvan 6,5 kilometriä pitkän kapean salmen puolivälissä kohdassa, joka on 8,5 kilometriä Rautalammin kirkolta etelään. Timo Jussila ja Timo Sepänmaa löysivät maalauksen arkeologisen inventoinnin aikana.

Muinainen ympäristö
-------------------

Maalaus sijaitsee 97,5 m merenpinnan yläpuolella. Muinainen Suur-Saimaa laski vetensä ennen eteläisten laskujokien puhkeamista Muinais-Päijänteen vesistöön Hankaveden kautta vuoteen 4400 eaa. saakka. Silloin oli myös Hankaveden pinta nykyistä korkeammalla. Seudun vesistöhistoria tunnetaan niin huonosti, ettei maalauksen ajoittamista korkeuden mukaan ole luotettavaa. 

Timo Jussilan inventointiraportin mukaan karkea arvio maalauksen iälle saadaan hänen käyttämän maankohoamiskaavion perusteella. Sen mukaan maalausta ei voitu maalata Päijänteen vedenpinnan huippuvuosina 5000 eaa. Sen sijaan otollisia hetkiä tarjoutui paljon tätä ennen, jolloin Hankavesi saattoi olla melkein kaksi metriä matalampana tai myöhemmin, kun Hankavesi kuroutuu taas erilleen Päijänteestä 4800 eaa. alkaen. Voidaan siis sanoa, että maalauksen ikä on vielä määrittelemätön.

Kalliomaalaus saattaa liittyä 2,2 kilometriä etelämpänä sijaitseviin kivikautisiin Myhinkosken, Myhinniemen ja Myhinrannan asuinpaikkoihin. Myös Peura- ja Punasaaressa on ollut asutusta.

Maalaukset
----------

Maalattu kallio erottuu lähistön muista kalliosta, koska siinä on muun muassa sileää kalliopintaa ja se on maalatusta kohdasta ympäröivää kalliota vaaleampaa. Maalauksen yläpuolella on kalliossa lohkeamisen seurauksena syntynyt kolo ja kalliopinnan pohjoispäässä työntyy ulos komea lippa (kuva).

Maalauksen eteläreunalla on selkeä ihmiskuvio. Hahmon alareuna on 77 cm terassin yläpuolella ja 17 cm kalliokolon yläreunasta. Ihmishahmon korkeus on 43–44 cm ja leveys käsien kohdalla 21 cm ja jalkojen kohdalta 15 cm. Ihmishahmon pohjoispuolella on punamaalisuttua, jonka yksityiskohtia ei erotu jäkälän alta.

Ihmishahmo levittää käsiään alaspäin kyynärpäät sivuille nostettuina. Jalat aukeavat haaralleen ja ovat polvista taitettuina. Vaikka maalaus on katkelmallinen, on vaikutelma "tanssiva" (kuva).

Katso myös
----------

Seuraavat maalaukset ovat samalta alueelta tämän maalauksen kanssa:

* Saraakallion kalliomaalaukset
* Uittovuoren kalliomaalaus
* Hakavuoren kalliomaalaus
* Ison Kuhajärven kalliomaalaus

Lähteet
-------

* Jussila, Timo: Rautalammen Hankaveden rantayleiskaava-alueen muinaisjäännösinventointi 2004 (pdf)  2004. Espoo:  Mikroliitti OY.  Arkistoitu 19.2.2014. Viitattu 5.12.2012.
* Kivikäs, Pekka: *Kallio, maisema ja kalliomaalaus*, s. 76. Jyväskylä: Minerva, 2005. ISBN 952-5478-61-0.
* Lahelma, Antti: *A Touch of Red: Archaeological And Ethnographic Approaches To Interpreting Finnish Rock Paintings*, s. 256. väitöskirja julkaistu sarjassa Iskos 15. Vaasa: The Finnish Antiquarian Society, 2008. Teoksen verkkoversio. (englanniksi) (Arkistoitu – Internet Archive)
* Muinaistaideyhdistys: Toussunlinna (Arkistoitu – Internet Archive)
* Muinaisjäännösrekisteri: Toussunlinnan kalliomaalaus *Kulttuuriympäristön palveluikkuna kyppi.fi*.  8.9.2005. Museovirasto. Viitattu 2.12.2012.

### Viitteet

1. ↑  Muinaistaideyhdistys: Toussunlinnan kalliomaalaus
2. 1 2 3 4  Museovirasto: Toussunlinnan kalliomaalaus
3. 1 2  Kivikäs, Pekka: Kallio, maisema ja kalliomaalaus, 2005, s. 76
4. ↑  Jussila, Timo: Rautalammen inventointi, 2004, ss. 7
5. ↑  Jussila, Timo: Rautalammen inventointi, 2004, ss. 11-12 ja 25-28
6. 1 2  Jussila, Timo: Rautalammen inventointi, 2004, ss. 22-24
7. ↑  Lahelma, Antti: A Touch of Red, 2008, s. 256

Aiheesta muualla
----------------

* Toussunlinna Retkipaikka.fi
* Luettelo Suomen kalliomaalauksista ja ns. punamultaläikistä Suomen muinaistaideseura ry.  Arkistoitu 30.10.2013. Viitattu 1.5.2011.
* Luukkainen, Ismo: Suomen kalliomaalauksia, valokuvia